សភា​​គណបក្ស​ប្រជាជន​កម្ពុជា​​ដេញ​ដោល​អំពី​​ការ​សាងសង់​ទំនប់​វារី​អគ្គិសនី​​សេសាន២
សកម្មជន​ការពារ​បរិស្ថាន​​បាន​ប្រឆាំង​ជំទាស់​នឹង​ការ​សាងសង់​ទំនប់វារី​អគ្គិសនី​នេះ ​ដោយ​សំអាង​លើ​ផល​ប៉ះពាល់​ដល់​ជីវភាព​ប្រជា​ពលរដ្ឋ​ និង​ធនធាន​ជលផល​និង​ជីវចម្រុះ។
ភ្នំពេញ — នៅថ្ងៃព្រហស្បតិ៍នេះ ក្រុមតំណាងរាស្ដ្រនៃសភាគណបក្សប្រជាជនកម្ពុជាបានគាំទ្រគម្រោងសាងសង់ទំនប់វារីអគ្គិសនីសេសានក្រោម២ ក្រោយពីមានការសួរដេញដោលដែលប្រកបដោយវោហារសាស្ដ្រលើកសរសើរគណបក្សកាន់អំណាច។ ទំនប់វារីអគ្គិសនីសេសាន២ស្ថិតនៅលើទន្លេសេសានដែលជាដៃទន្លេមេគង្គក្នុងខេត្តស្ទឹងត្រែងដែលមានទំនប់វារីអគ្គិសនីកម្ពស់៧៥ម៉ែត្រ និងអាចផលិតថាមពលបាន៤០០គីឡូវ៉ាត់។ ប៉ុន្តែសកម្មជនការពារបរិស្ថានបានប្រឆាំងជំទាស់នឹងការសាងសង់ទំនប់វារីអគ្គិសនីនេះ ដោយសំអាងលើផលប៉ះពាល់ដល់ជីវភាពប្រជាពលរដ្ឋ និងធនធានជលផលនិងជីវចម្រុះ។ សមាជិកសភារបស់គណបក្សប្រជាជនកម្ពុជាបានកោះហៅលោកស៊ុយ សែម រដ្ឋមន្ត្រីក្រសួងរ៉ែ និងថាមពលមកចោទសួរអំពីចំណោទខាងលើ ហើយឲ្យលោកចូលបំភ្លឺនៅរដ្ឋសភានៅថ្ងៃនេះ ដែលជាការកោះហៅមន្ត្រីរដ្ឋាភិបាលមកចោទសួរជាលើកដំបូង ក្រោយពីរដ្ឋសភាបើកសម័យប្រជុំជាផ្លូវការរបស់ខ្លួនកាលពីខែកញ្ញា ក្រោមការធ្វើពហិការបស់តំណាងរាស្ដ្រគណបក្សសង្គ្រោះជាតិចំនួន៥៥រូប។ ក្រុមតំណាងរាស្ត្ររបស់គណបក្សកាន់អំណាចបានងើបឡើងដេញដោលសួរលោកស៊ុយ សែមម្នាក់ម្តងៗ។ ប៉ុន្តែមុនចាប់ផ្តើមសំណួរ តំណាងរាស្ដ្រភាគច្រើនបានលើកសរសើរទង្វើរបស់រដ្ឋាភិបាល ហើយបានប្រកាសភា្លមៗគាំទ្រគម្រោងវារីអគ្គិសនីដ៏ចម្រូងចម្រាសនេះ។ លោកស្រីតំណាងរាស្ដ្រឡោក ខេងបានឡើងថ្លែងគាំទ្រគម្រោងទំនប់វារីអគ្គិសនីសេសាន២ទាំងស្រុង។ ដោយឡែកអ្នកស្រីក៏បានចោទសួរអំពីការកាប់ព្រៃឈើធ្វើអាងស្តុកទឹកនៃទំនប់វារីអគ្គិសនីនេះផងដែរ។ «ការកាប់ព្រៃឈើអាងស្តុកទឹកហ្នឹងបានដាក់ឲ្យដេញថ្លៃហើយឬនៅ? ហើយប្រសិនបើធ្វើហើយ តើថវិកាដែលមានមកពីការដេញថ្លៃហ្នឹងបានចូលជាចំណូលរបស់រដ្ឋឬនៅ?» លោកហ៊ុន ណេង តំណាងរាស្រ្តប្រចាំមណ្ឌលកំពង់ចាម បានថ្លែងគាំទ្រដូចគ្នានេះដែរ។ បន្ថែមពីនោះដែរ លោកក៏បានចោទសួរអំពីផែនការនៃការជម្លៀសប្រជាពលរដ្ឋដែលរងការប៉ះពាល់ ការសងជំងឺចិត្តដល់ការខូចខាតរបស់ប្រជាពលរដ្ឋជាដើម។ «សងការផ្លាស់ប្តូរ ការរស់នៅរបស់ប្រជាជន និងសំណងផ្សេងៗទៀត តើក្រុមហ៊ុនអនុវត្តដល់ណាហើយ? សូមបញ្ជាក់ បង្ហាញភស្តុតាង»។ កិច្ចប្រជុំសួរដេញដោលនេះមានការចូលរួមតែសមាជិកសភាមកពីគណបក្សប្រជាជនកម្ពុជាចំនួន៥៧រូបប៉ុណ្ណោះ។ ជាការឆ្លើយតប លោកស៊ុយ សែមរដ្ឋមន្ត្រីក្រសួងរ៉ែ និងថាមពល ថ្លែងថា តាមរយៈការសិក្សាកន្លងមក មានឃុំចំនួនបីដែលមានគ្រួសារសរុប៧៩៧គ្រួសារ និងផ្ទៃដី ទាំងលំនៅដ្ឋាន និងស្រែចម្ការសរុបប្រជិត១ពាន់ហិកតា ដែលនឹងរងការប៉ះពាល់ពីគម្រោងវារីអគ្គិសនីនេះ។ លោកស៊ុយ សែមបញ្ជាក់ថា ភាគីក្រុមហ៊ុន និងក្រសួងបាន និងកំពុងចាត់វិធានការជាបណ្តើរៗ ដូចជាចាប់ផ្តើមគម្រោងផ្លាស់ប្តូរលំនៅដ្ឋានរបស់ប្រជាពលរដ្ឋ ហើយមួយគ្រួសារៗទទួលបានដីលំនៅដ្ឋាន៨០ម៉ែត្រការ៉េ និងដីស្រែចម្ការចំនួន៥ហិកតាជាដើម។ លោករដ្ឋមន្ត្រីអះអាងថា រដ្ឋាភិបាលកម្ពុជាបានចំណាយពេលអស់ជិត១០ឆ្នាំ តាំងពីឆ្នាំ២០០៤ ដើម្បីធ្វើការសិក្សាលើផលប៉ះពាល់បរិស្ថាន សេដ្ឋកិច្ច និងការស្វែងរកអ្នកវិនិយោគ។ «ការអភិវឌ្ឍវារីអគ្គិសនីចៀសមិនផុតពីការប៉ះពាល់ដល់បរិស្ថានធម្មជាតិ និងសង្គមទេ តិច ឬច្រើនអាស្រ័យលើលក្ខណៈរបស់គម្រោងនីមួយៗ ប៉ុន្តែវានឹងផ្តល់ផលប្រយោជន៍ដល់សង្គម និងសេដ្ឋកិច្ចរបស់ប្រទេសទាំងមូលផងដែរ»។ លោកស៊ុយ សែមបានថ្លែងថា ការកាប់ព្រៃឈើ និងការចាត់ចែងថវិកាបានមកពីព្រៃឈើមិនមែនជាតួនាទីរបស់ក្រសួងរ៉ែ និងថាមពលទេ ប៉ុន្តែគឺជាសមត្ថកិច្ចរបស់ក្រសួងបរិស្ថាន។ ទំនប់វារីអគ្គិសនីសេសានដដែលនេះគឺជាគម្រោងវិនិយោគរួមគ្នារវាងក្រុមហ៊ុនវៀតណាម EVN International Joint Stock Company និងក្រុមហ៊ុន Royal Group របស់លោកឧកញ៉ាគិត ម៉េង ចំណាយទឹកប្រាក់សរុប៨៦១លានដុល្លារអាមេរិក។ លោកស៊ុយ សែមបញ្ជាក់ថា ទំនប់វារីអគ្គិសនីសេសាននេះអាចនឹងផ្តល់ប្រយោជន៍យ៉ាងច្រើនសម្រាប់សេដ្ឋកិច្ច និងជីវភាពរបស់ប្រជាពលរដ្ឋកម្ពុជា ដែលកំពុងមានតម្រូវការប្រភពផ្គត់ផ្គង់អគ្គិសនីនៅឡើយ។ លោកបន្ថែមទៀតថា ទំបន់នេះនឹងជួយផ្តល់ឲ្យប្រជាពលរដ្ឋខ្មែរដែលរស់នៅក្បែរតំបន់នោះទទួលបានអគ្គិសនីតម្លៃថោក ការពារការឡើងនូវកម្ពស់ទឹកដែលធ្លាប់កើតឡើងកន្លងមក ផ្តល់ការងារដល់ប្រជាពលរដ្ឋដែលរស់នៅទីនោះជាដើម។ ទោះបីជាយ៉ាងណាក្តី លោកយ៉ែម បុញ្ញារិទ្ធ អ្នកនាំពាក្យគណបក្សសង្រ្គោះជាតិ និងជាតំណាងរាស្រ្តជាប់ឆ្នោត បានហៅការសាកសួររបស់សមាជិកសភារបស់គណបក្សប្រជាជនកម្ពុជាទៅលើលោកស៊ុយ សែមនេះថា គ្រាន់តែជាការបង្គ្រប់កិច្ចតែប៉ុណ្ណោះ។ «ការសួរដេញដោលបែបនេះហាក់ដូចជាគ្មានប្រសិទ្ធិភាពទេ ពីព្រោះអ្នកដែលឡើងសួរគឺអានសំណួរគ្រោងទុកទៅសួរ ហើយអ្នកឆ្លើយគឺឡើងអានចម្លើយគ្រោងទុក។ អញ្ចឹងគេសួរ និងឆ្លើយតាមអ្វីដែលគេគ្រោងទុកតែប៉ុណ្ណឹង»។ កន្លងមកបណ្តាញសម្ព័ន្ធទន្លេកម្ពុជាបានចេញរបាយការណ៍ដោយបង្ហាញថា យ៉ាងហោចណាស់មានប្រជាពលរដ្ឋជាង៣៨០០០នាក់នៅក្នុងភូមិចំនួន៨៦ តាមដងទន្លេសេសាន និងស្រែពក អាចនឹងប្រឈមនឹងការបាត់បង់ធនធានជលផលដ៏សម្បូរបែបពីទន្លេ ដោយសារសំណង់ទំនប់នេះនឹងរាំងស្កាត់ការផ្លាស់ទីរបស់ត្រីពីទន្លេងមេគង្គ និងទន្លេសេកុងចូលទៅទន្លេសេសាន និងទន្លេស្រែពក។ បន្ថែមពីនោះទៀត សំណង់ទំនប់វារីអគ្គិសនីនេះក៏នឹងអាចបង្កផលប៉ះពាល់ដល់ការធ្វើចរាចរណ៍ផ្លូវទឹក និងអាចបណ្តាលឲ្យជន់លិចដីស្រែចម្ការអ្នកភូមិប្រមាណ៣ម៉ឺនហិកតា និងត្រូវបង្ខំឲ្យប្រជាពលរដ្ឋយ៉ាងតិច១៥០០គ្រួសារត្រូវផ្លាស់ប្តូរទីលំនៅ។ នេះបើយោងតាមរបាយការណ៍របស់បណ្តាញអង្គការការពារទន្លេសេសាន៕